**Møte i utviklingsgruppe for Minner**

**Sted:** Clarion Hotel & Congress Oslo Airport, Hans Gaarders veg 15, Gardermoen

**Tid:** 7. januar 2019, kl. 1130–1545

**Til stede:** Hans Jakob Westermann Farstad, Museene i Sør-Trøndelag; Anja Langgåt, Norsk Folkemuseum; Bjørn Enes, Memoar/Bergens Sjøfartsmuseum; Mari Sofie Sandvik, Musea i Sogn og Fjordane; Ole Maurits Berget, Lillehammer museum (SLM); Bård Bie-Larsen, KulturIT; Kristina Berg, KulturIT; Audun Kjus, Norsk Folkemuseum og Svein Gynnild, SLM. Efraim Kanestrøm deltok som observatør fra Memoar.

**Agenda**

* Overblikk over hele prosjektet, inkludert overordnede utviklingstema og budsjett.
* Gjennomgang av umiddelbare utviklingsbehov, formulering av første bestilling til KulturIT
* Gjennomgang av møteplan, innspill til program og gjennomføring. Diskusjon av arbeidsform og møteplan for utviklingsgruppa.

## **Mål og ambisjon**

Målet med prosjektet er å øke og utvikle innsamlingen av minner ved at flere museer tar i bruk Minner, videreutvikle Minner som innsamlingsplattform og utvikle kompetanser og samarbeid ved innsamling av minner.

Minner er først og fremst en plattform for innsamling og formidling. Langsiktig forvaltning og lagring vil kreve andre løsninger. Det er et mål at museene skal kunne laste ned prosjektene sine for langtidslagring, og at det, som del av utviklingsgruppens arbeid, lages et forslag til løsning. Spørsmålet om felles langtidslagringet bør diskuteres på et museumspolitisk plan. Arbeidet må koordineres med Nasjonalbiblioteket og Arkivportalen.

Forslag til budsjett for prosjektet ble gjennomgått og kommentert av møtedeltakerne.

**Framdriftsplan**Framdriften i IT-utviklingen vil skje i fire trinn: prolog, trinn 1, trinn 2 og trinn 3. Prologen er umiddelbare, kjente utviklingsbehov som settes i gang i begynnelsen av prosjektet, våren 2019. Prologen skal gjøre det enklere for museene å ta Minner i bruk. KulturIT gir opplæring i bruk av Minner ved den første samlingen i prosjektet, 12. 13. mars. Trinn 1, første bestilling, formuleres høsten 2019, trinn 2 våren 2020 og trinn 3 høsten 2020.

**Avtale for utviklingsgruppa**Forslag til avtale om medvirkning i utviklingsgruppen ble gjennomgått og kommentert. Forslaget beholdes, med tilføyelser om at Minner er en felles svensk-norsk plattform og inngår i KulturITs utviklingsplan for fellesløsninger for museer 2017–2020. Minne, Primus, Digitalt Museum, KulturNav og KulturPunkt henger sammen og skal kommunisere med hverandre. Konkret kan det for eksempel bety at man må vurdere om det er mest hensiktsmessig å utvikle søk-funksjoner i Minner eller Digitalt museum.

Informasjon om utviklingsgruppens møter sendes til alle deltakerne i prosjektet og til Nordiska museet, som hovedansvarlig for Minner i Sverige. Informasjon legges også på nettsiden <https://norskfolkemuseum.no/minner/utviklingsprosjekt-2019-2021>.

**Prolog – første bestilling til KulturIT**En liste med oversikt over kjente utviklingsbehov ble sendt til møtedeltakerne på forhånd. Lista ble gjennomgått, og de ulike punktene ble prioritert fra 1 til 3.

Audun og Kristina går gjennom lista etter møtet for å sjekke at man har en felles forståelse av hva punktene betyr. Utviklingsgruppen koples inn ved behov. Deretter utarbeider KulturIT et estimat for kostnad og leveringstid. Den endelige bestillingen godkjennes av utviklingsgruppen senest 8. februar.

I utviklingsperioden kan det komme opp spørsmål som må diskuteres. Slike spørsmål drøftes i første omgang ved e-postutveksling, eventuelt i Skype-møte. Når en ny utvikling ligger klar i beta, er det ønskelig at flere prøver den ut og gir tilbakemeldinger.

**Diskusjon av arbeidsform**Deltakerne mente at møtet hadde vært en god begynnelse. Imidlertid er det noen forhold som man må ha in mente i fortsettelsen. Prosjektet er i en tidlig fase, og mange av deltakerne kjente for lite til Minner til å vurdere utviklingsbehov. Dette vil bedre seg når man tar Minner i bruk.

Det ble stilt spørsmål ved hvorvidt gruppen skal arbeide med det helt konkrete og detaljerte eller mer overordnet: Hva er Minner? Hva skal minner utvikles til å bli? Både detaljer og perspektiv hører med i diskusjonen.

Noen ønsket en mer strukturert møteform.

Kommunikasjon via Skype og e-post vil være verdifulle supplement til fysiske møter.   
  
Utviklingsarbeid får ofte en pukkelform. Verdien fordeler seg ikke jevnt utover, men kan klumpe seg sammen i enkelte faser.

Dato for neste møte ble ikke fastsatt, men en mulighet er å legge det i tilknytning til vårens samling i prosjektet.

**Vedlegg:**

* Lise med prioriterte utviklingsbehov og bestilling til KulturIT
* Avtale for medvirkning i utviklingsgruppa
* Avtale med KulturIT